En Værdig Død – Ellers Tak

De siger, jeg skal si´, jeg vil dø med værdighed

Men ærligt talt, hva´ ska´ jeg med sådan en besked

for værdighed er ikke just min største kompetence

og blandt de rigtig værdige har jeg ingen jordisk chance

Når jeg nu snart skal dø, vil jeg bare dø i fred

for modsat Woody Allen vil jeg gerne selv være med

At dø med andres hjælp er en trendy benhård branche

og ligger jeg i graven, kan jeg ikke ta´ revanche

Jeg håber til det sidste at undgå svære valg

for udbuddet er stort nu, hvor død er sat til salg

Nej, jeg vil helst ha´ døden sådan lidt på pæn distance

At skulle vælge kræver jeg er rask, i sund balance

La´ mig få lov at dø - Gå li´ så stille bort

At sku´ bestemme tid og sted er lige lovligt hårdt

Familien skal ta´s med på råd i al den korrespondance

når døden kan bestilles som vareleverance

En hel naturlig død var engang en oplagt sag

Nu skal den programmeres, min sidste levedag

Men aktiv død og værdighed er en sølle alliance

selvom jeg ved, at jeg vil få effektfuld assistance

Jeg er såmænd tilfreds - Lidt ydmyg oven i købet

Mit timeglas er tomt, min tid på jord udløbet

Jeg synes, det er et udslag af en form for arrogance

når kravet er, at jeg skal dø med værdig elegance

Så derfor er min bøn til jer og alle min kære

Følg mig på vej med kærlighed

men lad mig, og døden være

Marianne Harboe